พิพัฒน์ ลุยเดี่ยวชง ครม.ออกแพ็กเกจกู้ท่องเที่ยว - อุตตม ยังไม่พร้อม
พิพัฒน์ ลุยเดี่ยว ชง ครม. ไฟเขียวมาตรการหลัก-เสริมกระตุ้นและช่วยเหลือภาคท่องเที่ยว หวังหนุนให้คนไทยเที่ยวไทย ชดเชยรายได้ที่หายไปจากนักเที่ยวต่างชาติลดฮวบหลังโควิด-19 ระบาดหนัก ขณะที่ อุตตม โพสต์เฟซบุ๊กเร่งศึกษาผลกระทบโควิด-19 ก่อนออกชุดมาตรการลดผลกระทบ และช่วยเหลือเป็นรายกลุ่ม เสร็จเมื่อไรเสนอ ครม.เศรษฐกิจ ทันทีนายพิพัฒน์ รัชกิจประการ รมว.การท่องเที่ยวและกีฬา เปิดเผยว่า ในการประชุมคณะรัฐมนตรี (ครม.) วันที่ 3 มี.ค.นี้ กระทรวงและกระทรวงการคลังจะเสนอมาตรการกระตุ้นการท่องเที่ยว และดูแลผู้ได้รับผลกระทบจากไวรัสโควิด-19 ให้ที่ประชุมพิจารณาเห็นชอบ จากนั้นจะขอหารือกับนายกรัฐมนตรีนอกรอบ เพื่อพิจารณาแนวทางกระตุ้นท่องเที่ยวเพิ่มเติม ซึ่งจะออกเป็นมาตรการเสริม เน้นกระตุ้นการเดินทางในประเทศ อาจเป็นรูปแบบการลงทะเบียน และได้รับสิทธิประโยชน์พิเศษ โดยจะเริ่มให้เร็วที่สุดตั้งแต่เดือน มี.ค.นี้ เพื่อให้คนไทยเที่ยวในประเทศ กระจายรายได้สู่ชุมชนมาตรการเสริมชุดนี้จะเป็นคนละชุดกับมาตรการที่เสนอ ครม.วันที่ 3 มี.ค.นี้ เพราะชุดแรกจะเน้นช่วยเหลือผู้ได้รับผลกระทบผ่านมาตรการทางการคลังเป็นหลัก แต่หลังจากนั้นจะเป็นมาตรการเสริมเฉพาะการท่องเที่ยว เพื่อชดเชยตัวเลขท่องเที่ยวที่จะหายไปอย่างน้อย 5 เดือนแรกของปีนี้ให้กลับมาได้ ตั้งเป้าหมายจะต้องประคับประคองตัวเลขไทยเที่ยวไทยปีนี้ให้อยู่ในเป้าหมายเดิม ที่ต้องไม่ต่ำกว่า 167 ล้านคน-ครั้งด้านนายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ก่อนรัฐบาลจีนปิดเมืองอู่ฮั่นวันที่ 23 ม.ค.63 นักท่องเที่ยวต่างประเทศเดินทางเข้าไทยเพิ่มขึ้น 2% แต่เมื่อปิดเมืองอู่ฮั่น พบว่า ระหว่างวันที่ 24 ม.ค.-29 ก.พ.63 นักท่องเที่ยวต่างชาติเข้าไทยลดลงกว่า 40% จากช่วงเดียวกันของปีก่อน โดยประเทศที่ลดลงมากสุด ได้แก่ จีนลด 80% จากช่วงก่อนปิดเมืองอู่ฮั่นเพิ่ม 14% อินเดียลด 31% จากช่วงก่อนปิดเมือง เข้าไทยลดลง 9% ญี่ปุ่นลด 14% จากก่อนปิดเมืองเพิ่ม 2% เกาหลีลด 57% จากก่อนปิดเมืองลด 2% อเมริกาลด 25% จากก่อนปิดเมืองลด 8% เว้นรัสเซียเพิ่ม 8% จากก่อนปิดเมืองเพิ่ม 12% อย่างไรก็ตาม ททท.ได้ร่วมกับกองทุนบำเหน็จบำนาญข้าราชการ (กบข.) และบริษัท ทิพยประกันภัย จำกัด (มหาชน) ออกแพ็กเกจกระตุ้นการท่องเที่ยวในประเทศสำหรับข้าราชการสมาชิก กบข. กว่า 1 ล้านคน เริ่มเดือน มี.ค.นี้ ซึ่งจะเสนอให้ ครม.วันที่ 3 มี.ค.นี้ พิจารณาขณะที่นายอุตตม สาวนายน รมว.คลัง ได้โพสต์เฟซบุ๊กส่วนตัวว่า รัฐบาลและกระทรวงการคลัง กำลังเร่งศึกษาผลกระทบทางเศรษฐกิจจากโควิด-19 อย่างรอบด้าน เพื่อออกชุดมาตรการลดผลกระทบ และช่วยเหลือประชาชน รวมทั้งผู้ประกอบการเป็นรายกลุ่ม เพราะผลกระทบแต่ละภาคส่วนแตกต่างกัน ดังนั้น ต้องออกมาตรการให้เหมาะสมกับคนแต่ละกลุ่มที่ได้รับความเดือดร้อนด้วย เมื่อเตรียมชุดมาตรการเสร็จสิ้นแล้ว จะเร่งนำเสนอเข้าสู่ที่ประชุม ครม.เศรษฐกิจ ซึ่งมี พล.อ.ประยุทธ์ จันทร์โอชา นายกรัฐมนตรี เป็นประธาน พิจารณาทันที เพราะสถานการณ์ขณะนี้ไม่สามารถรอช้าได้ส่วนผู้สื่อข่าวรายงานจากกระทรวงการคลังว่า ครม.วันที่ 3 มี.ค.นี้ กระทรวงการคลังยังไม่เสนอมาตรการกระตุ้นเศรษฐกิจให้พิจารณา แต่ในเร็วๆนี้จะเสนอมาตรการพยุงภาคท่องเที่ยวเท่านั้น ไม่ใช่มาตรการกระตุ้นเศรษฐกิจ เพราะในช่วงที่โควิด-19 ยังไม่คลี่คลาย ประชาชนยังตื่นตระหนก การออกมาตรการกระตุ้นเศรษฐกิจ หรือการบริโภคไม่ใช่จังหวะที่เหมาะสม แต่หลังจากโควิด-19 คลี่คลายแล้ว ออกมาตรการกระตุ้นเศรษฐกิจแน่นอน.
พิพัฒน์ ลุยเดี่ยว ชง ครม. ไฟเขียวมาตรการหลัก-เสริมกระตุ้นและช่วยเหลือภาคท่องเที่ยว หวังหนุนให้คนไทยเที่ยวไทย ชดเชยรายได้ที่หายไปจากนักเที่ยวต่างชาติลดฮวบหลังโควิด-19
โควิด-19,ไวรัสโคโรนา,ไวรัสโคโรน่า,ไวรัสอู่ฮั่น,ผลกระทบ โควิด-19,การท่องเที่ยว,กระตุ้นการท่องเที่ยว,ข่าวทั่วไป